เกียรตินาคินส่งทาร์เก็ตฟันด์ซื้อหุ้นจีน
บลจ.เกียรตินาคิตบุกแดนมังกร เปิดทาร์เก็ตฟันด์ KK China 10% #1 ขายวันนี้ ชี้จังหวะเหมาะสหรัฐ-ยุโรปมีปัญหา เงินเฟ้อจีนเริ่มคลี่คลาย
30 ส.ค. 2554

บลจ.เกียรตินาคิตบุกแดนมังกร เปิดทาร์เก็ตฟันด์ KK China 10% #1 ขายวันนี้ ชี้จังหวะเหมาะสหรัฐ-ยุโรปมีปัญหา เงินเฟ้อจีนเริ่มคลี่คลาย
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า  บริษัทได้ออกกองทุนเปิดเคเค ไชน่า ทาร์เก็ต 10% #1 ตั้งเป้าผลตอบแทน 10% เสนอขาย 30 ส.ค.- 5 ก.ย.นี้ ลงทุนขั้นต่ำ 5,000 บาท  โดยกองทุนมีนโยบายลงทุนในหลักทรัพย์จีนและฮ่องกง  มุ่งจับจังหวะเด็ดหลังจากเศรษฐกิจจีนเริ่มผ่อนคลายความกังวล จากสัญญาณการปรับลดระดับความเข้มงวดในการใช้นโยบายการเงิน รวมถึงการปรับย้ายเงินลงทุนมายังภูมิภาคเอเชียเพิ่มขึ้น ตอกย้ำความเชื่อมั่นของการเติบโตในประเทศจีน 
นอกจากนี้สัญญาณตัวเลขดัชนีราคาผู้บริโภค (CPI) ของจีนมีแนวโน้มชะลอตัวลงในช่วงครึ่งหลังของปี ประกอบกับความกังวลของนักลงทุนในช่วงที่ผ่านมา จากกรณีปัญหาหนี้ในยุโรปและภาวะเศรษฐกิจของสหรัฐอเมริกา นักลงทุนจึงหันมาให้ความสนใจกับทวีปเอเชียมากขึ้น โดยเฉพาะอย่างยิ่งประเทศจีน ซึ่งเป็นหนึ่งในกลุ่มประเทศหลักที่มีผลต่อการขับเคลื่อนของเศรษฐกิจโลก บริษัทจึงเล็งเห็นจังหวะเหมาะเข้าลงทุนหุ้นจีน เพื่อคว้าโอกาสรับผลตอบแทน 
กองทุนเปิด KK China 10%#1 จะเลิกโครงการเมื่อผู้ถือหน่วยลงทุนได้รับผลตอบแทนไม่น้อยกว่า 10% ของมูลค่าหน่วยลงทุน โดย บริษัทจะรับซื้อคืนหน่วยลงทุนอัตโนมัติในราคาหรือมูลค่าหน่วยลงทุนไม่น้อยกว่า 11 บาท ซึ่งเป็นไปตามเงื่อนไขที่ระบุได้ในหนังสือชี้ชวน และสับเปลี่ยนหน่วยลงทุนไปยังกองทุนเปิดเคเค มันนี่มาร์เก็ต ฟันด์ (KK MM) เพื่อสนับสนุนการลงทุนอย่างต่อเนื่อง